OCEAN ย้ำชัด! ธุรกิจเทรดดิ้งน้ำมันปาล์มยังโตแกร่ง ย้ำหัวหมุดผลงานปี 62 เทิร์นอะราวด์
OCEAN ย้ำชัด! ธุรกิจเทรดดิ้งน้ำมันปาล์มยังโตแกร่ง ย้ำหัวหมุดผลงานปี 62 เทิร์นอะราวด์
15 มี.ค. 2562

นางชัชชญา ไตรตระกูลชัย รองประธานกรรมการบริษัท โอเชี่ยน คอมเมิรช จำกัด (มหาชน) หรือ OCEAN เปิดเผยถึงแผนและทิศทางธุรกิจของบริษัทในปีนี้ หลังเปลี่ยนแปลงโครงสร้างการดำเนินกิจการก๊อกน้ำมาเป็นการเทรดดิ้งน้ำมันปาล์มเป็นหลัก ว่า เป้าหมายในปีนี้ชัดเจนคือจะมีรายได้และออเดอร์จากการเทรดดิ้งน้ำมันปาล์ม
โดยเห็นตัวเลขชัดเจนต่างจากช่วงเดียวกันของปีก่อนหน้าว่าไม่ขาดทุนในสายธุรกิจ พร้อมมุ่งหวังที่จะทำให้ธุรกิจเทิร์นอะราวด์อย่างเร็วที่สุด และตอนนี้ก็ได้กำจัดปัจจัยที่เป็นตัวขาดทุนออกไปหมดแล้ว จากที่งบการเงินปี 2561 ของบริษัทมีผลขาดทุนประมาณ 146 ล้านบาท เป็นการบันทึกการด้อยค่าของสินทรัพย์จากสินค้าล้าสมัย ซึ่งรายการดังกล่าวไม่ใช่รายการเงินสด และไม่ส่งผลกระทบต่อกระแสเงินสดของบริษัทแต่อย่างใด
ทั้งนี้ ตามที่เคยแจ้งไปเมื่อช่วงปลายปี 2561 ว่าในระยะเวลาประมาณสองถึงสามเดือนที่บริษัทเริ่มการเทรดดิ้งน้ำมันปาล์ม ก็รับรู้รายได้แล้วราว 300 ล้านบาท อันเป็นสัญญาณที่ดีของบริษัท และปัจจุบันนี้ธุรกิจก็กำลังดำเนินการไปได้ด้วยดี ทั้งบริษัทได้ลงนามรับบริหารจัดการท่าเรือและคลังน้ำมันปาล์มจาก บริษัท โกลบอล อินเตอร์ จำกัด เมื่อช่วงต้นปีที่ผ่านมา จะได้รับค่าจ้างจากการเข้าบริหารจัดการคลังน้ำมันปาล์มมากกว่า 50 ล้านบาทต่อปี (สำหรับปริมาณ 60,000ตัน)
ตลอดจนความร่วมมือกับบริษัท บางจากไบโอฟูเอล จำกัด ซึ่งเป็นบริษัทย่อยในเครือของ บริษัท บางจาก จำกัด (มหาชน) ซึ่งดำเนินธุรกิจผลิตและจำหน่ายน้ำมันไบโอดีเซล และเป็นคู่ค้ารายใหญ่ซึ่งซื้อ CPOA จากบริษัทฯ โดยจะร่วมกันศึกษาพัฒนาธุรกิจและสร้างความเป็นไปได้ ในการผลิตและจำหน่ายผลิตภัณฑ์ไบโอดีเซล B7 – B10 (รวมถึง B20) เพื่อผลักดันให้มีการใช้ผลิตภัณฑ์ไบโอดีเซลเพิ่มมากขึ้นในประเทศไทย รวมทั้งพิจารณาเพิ่มช่องทางการจำหน่ายผลิตภัณฑ์ไบโอดีเซลดังกล่าว
นางชัชชญา กล่าวถึงประเด็นว่ามีข่าวลือว่าตนเป็นผู้ขายหุ้นออกมาทำให้ราคาของหุ้น OCEAN ในกระดานร่วงลงอย่างรวดเร็วนั้นยืนยันว่าไม่เป็นความจริง ตนเองยังมีหุ้นครบเต็มจำนวนและไม่เคยคิดที่จะขายหุ้นออกเพื่อทำกำไร และยังคงมั่นใจในทิศทางและแผนการดำเนินธุรกิจ
ทั้งนี้ ยอมรับว่าประเด็นการประกาศงบการเงินขาดทุนในปี 2561 มีผลกระทบแรงต่อราคาหุ้นและ นักลงทุนหลายคนยังไม่เชื่อในศักยภาพและโปรเจ็คที่ตนจะนำเข้ามาว่ามีอยู่จริง แต่ขอใช้เวลาไม่นานเป็นตัวพิสูจน์ว่า OCEAN มีธุรกิจจริง มีของจริงอยู่ในมือ การบริหารงานของทีมบริหาร จะทำให้บริษัทกลับมามีกำไรและมีปันผลตอบแทนให้ผู้ถือหุ้นได้ ความแข็งแกร่งของบริษัทจะสะท้อนให้เห็นว่าราคาที่ขึ้นมาก่อนหน้านี้มีความเหมาะสมแล้วกับศักยภาพและผลงานของเรา